钦定古今图书集成/方舆汇编/职方典/第1146卷 > 《修筑沙洋堤碑》曾省吾
## 钦定古今图书集成/方舆汇编/职方典/第1146卷 > 《修筑沙洋堤碑》曾省吾

“禹抑洪水，江、汉功半之。”其朝宗皆出楚，楚故泽国也。
余入蜀涉江源，入秦浮汉，其势并建瓴而下，奔腾震
激，导波如雷，第两山壁立，夹束乎其中，势莫得逞。山
稍夷，即横流四溢。矧楚当二水冲，地独卑旷哉？乃在
荆承为甚。江由西陵达荆、汉，由竹山达承，若辽阔矣，
而利病实共之。承之荆门东去一百八十里，曰沙洋
镇。镇控荆门、江、监、潜、沔五州县之上流。汉水自芦麻

湾市而下，分为支流者九，遂不可复塞。塞之辄复坏，
卒成河通舟黍稌之场，淫为巨浸。两郡民死徙相半
甚苦。乃在荆为甚，盖汉与江交病之矣。顾久之不事
复塞，民延颈嗷嗷无所控，徒待毙耳。今中丞赵公往
守荆州，属丙寅秋，汉水复大溢。公临流望洋叹曰：“嗟
乎！是不有成事可睹乎？向非无堤，废而不讲者谁耶？
独奈何难虑始忍陷溺吾民也。”乃与承守何公亟图
之，请诸大夫发帑金，益以二郡赎锾，共得金六千四
百九十两有奇。部署官属，各有经纪。肇工于隆庆元
年九月二十六日，至明年戊辰八月二十六日堤成，
上设武安祠，铸二铁牛镇之。又明年，复请得四百金，
并堤武安祠，砌水口要害一百二十丈，高二丈，堤乃
益固。蜿蜒隆崇，屹屹如山。昔为巨浸，今粒而畊。昔死
徙无方，今室家有常。颂声洋洋，美哉功乎！越七年于
兹矣。乃者壬申秋，公奉命抚楚，席不暇暖，常周回江
汉之墟，问民所疾苦。至于堤上，居民童叟以千数，稽
首环公辙曰：“吾侪小民，何遽不为鱼鳖？本公赐也，不
意今者幸得复见公！”且喜且泣。而分守王公分巡余
公感民情，移檄有司，谓兹堤也，功及二郡甚盛，后亦
将睹成事，可无征乎？乃抚寔走使入蜀问记。余窃观
古今，独慕禹功以治水也。后世吏称循良者，要未始
不以是为急。开白渠，凿离碓，起勺陂，筑镜湖，斯最著
矣。襄有大堤，歌咏至今。宣房之塞至勤，汉天子自临
而沉璧马，仅乃得之，此岂细故哉？顾事不易任，非真
有不忍人之心，挟必然之见，行以定力，无论治水，即
馀事难成矣。故在禹也，思天下有溺者由己溺之，胼
手胝足于八九年间，而无所恤，然后地平天成，万世
永赖。任事者亦何莫不然。余生长汉滨，自结发时，闻
沙洋堤决，民病久矣。间议塞，曰：“道傍多异同，塞有利
弗利。”又曰：“其费钜。”夫费诚钜矣，苟可以久，民利浮于
害者，斯择而为之矣。矧！昔不塞，视今奚利？今塞之，视
昔奚害？是存乎人耳。彼猥有托而自便安计者叵哉，
宁敢望公？乃公之利济人，实出天性。闻昔每驰往督
堤，犯波涛，历寒暑，捐俸佐牛酒，费劳来诸役五州县
往役之民如恐后。一切伐木辗石，竹楗《土埽》，畚锸之
具，纤巨咸饬，以故不逾年而底绩。此非心诚不忍于
民，其见既定，而行之又力，安得此堤成而两郡晏如，
共倚以为命也。今海内缙绅先生，尝谓国家二百馀
年以来，二千石异等，被褒增秩者才两见。嘉隆之际，
独赵荆州一人耳，名岂虚制哉！顾公德政彰彰，大者
更仆未易数。余所记独在堤，又独在沙洋，其以俟史
氏论撰矣。余前过家长老为言：“堤幸固耳。汉水独射
齿盘薄其下，不即去，脱竹筒，河”淤涩如故，不大濬犹
将可虞。又滨江大堤岁遭决者，往往如是，不得尽如
沙洋堤。余久于四方，诚不知其果否，独念公守荆州，
河润已远，况乃抚全楚哉！无何读邸报，公已一一入
《经略疏》中矣。其叙民胥溺之状，至不可读。《诗》曰：滔滔
江汉，南国之纪，沱潜导而云土梦乂，全楚不复见平
成永赖哉！夫公自守荆州以至今日，功己半，禹即佐
天子都要津，随所任以利济天下，功之全讵出禹下
乎？姑附记于此，亦王公余公意也。